**ՍԻՍԻԱՆԻ ՀԱՄԱՅՆՔԻ ՂԵԿԱՎԱՐ ԱՐԹՈՒՐ ՍԱՐԳՍՅԱՆԻ ՇՆՈՐԱՀԱՎՈՐԱԿԱՆ ՈՒՂԵՐՁԸ ԴՊՐՈՑԱԿԱՆ ՎԵՐՋԻՆ ԶԱՆԳԻ ԱՌԻԹՈՎ**

***Սիրելի՛ շրջանավարտներ,***

 Շնորհավորում եմ ձեզ ձեր կյանքի ամենահիշարժան օրերից մեկի՝ դպրոցական վերջին զանգի կապակցությամբ:

Դուք այսօր ձեր առաջին քայլն եք կատարում մեծ կյանքի ճանապարհին, երբ պետք է կատարեք ապագայի համար ճիշտ ընտրություն:

Սիրել՝ի շրջանավարտներ, հիշեք, որ դուք հաղթանակած սերնդի ժառանգորդ եք ու պարտավոր եք ոչ միայն պահպանել, այլև զարգացնել ու հարստացնել բոլոր այն ձեռքբերումները, որոնք ձեզ է փոխանցվել մեծ դժվարությունների նաև բազում կյանքերի գնով: Վստահ եմ, որ ոչ միայն պահպանելու եք, այլև նոր որակներ եք հաղորդելու մեր ազգային այն արժեքներին, որոնք, դարեդար անցնելով, ձեր ծնողների և ուսուցիչների շնորհիվ փոխանցվել են ձեզ՝ դրանք հարստացած տեսնելու հավատով։ Վստահ եմ, որ շատերիդ համար մասնագիտությունը պատանեկան կարևոր երազանքներից մեկն է , ուստի կոչ եմ անում բոլորիդ` ստացած գիտելիքներով ու վճռականությամբ գնալ դեպի նվիրական երազանքների կատարում: Հավատացեք, որ մենք, ոգևորվում ենք ձեր յուրաքանչյուր հաջողությամբ և համոզված ենք, որ դուք բավարար ուժ ու կամք ունեք հաղթահարելու ցանկացած դժվարություն և ձեր ներդրումն եք ունենալու մեր երկիրի բարօրության գործում: Ուսումնառության շրջանում դպրոցը և ուսուցիչները ձեզ զինել են գիտելիքով ու անհրաժեշտ կենսափորձով, ձեր ծնողները՝ հավատով և հույսով, նախապատրաստելով կյանքի ավելի լուրջ, ինքնահաստատման և ինքնադրսևորման ժամանակահատվածի: Միաժամանակ, դուք ստացել եք հայրենիքի ու ծնողի, ընտանիքի ու ընկերոջ, մերձավորի և անծանոթի հանդեպ սիրո ու նվիրումի յուրատեսակ դասեր:

Սիրելի՛ ուսուցիչներ, այս օրը հիշարժան է նաև ձեզ համար: Դուք հպարտորեն մեծ կյանք եք ճանապարհում ևս մեկ սերունդ, որին տարիներ շարունակ փոխանցել եք ձեր ողջ գիտելիքներն ու իմացությունները, դաստիարակել շրջապատի, ընտանիքի ու երկրի խնդիրներով մտահոգ երիտասարդներ:

Թող հաջողության թևավորող ուժը, հաղթանակի բերկրանքը, սերն ու խաղաղությունը լինեն ձեր անբաժան ուղեկիցները:

Մաղթում եմ ձեզ կանաչ ճանապարհ, երջանիկ կյանք ու բարի երթ: